
Text rozhodnutia
Súd: Krajský súd Bratislava Spisová značka: 18CoE/90/2014 Identifikačné číslo súdneho spisu: 1207235550 Dátum vydania rozhodnutia: 31. 03. 2014 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2014:1207235550.1 Uznesenie Krajský súd v Bratislave v exekučnej veci oprávneného: Dopravný podnik Bratislava, akciová spoločnosť, Olejkárska 1, Bratislava, IČO: 00 492 736, zastúpeného: JUDr. Marián Chovanec, advokát, Trnavská cesta 60, Bratislava, proti povinnému: G. C., bytom O. X, N., občan SR, vedenej súdnym exekútorom Mgr. Jánom Jancom, so sídlom úradu Račianska 109/C, Bratislava, pre vymoženie uloženej povinnosti zaplatiť istinu 40,23 eur, trovy konania a trovy exekúcie, o odvolaní povinného proti uzneseniu Okresného súdu Bratislava II, č.k. 37Er/4070/2007-14 zo dňa 30.08.2013, takto r o z h o d o l : Krajský súd v Bratislave odvolanie povinného proti uzneseniu Okresného súdu Bratislava II, č.k. 37Er/4070/2007-14 zo dňa 30.08.2013, v časti výroku o trovách exekúcie o d m i e t a . o d ô v o d n e n i e : Okresný súd Bratislava II uznesením, č.k. 37Er/4070/2007-14 zo dňa 30.08.2013, na návrh oprávneného zastavil exekúciu, oprávnenému ani povinnému nepriznal trovy exekúcie a oprávnenému uložil povinnosť uhradiť súdnemu exekútorovi trovy exekúcie vo výške 54,- eur. Proti tomuto uzneseniu v časti výroku o trovách exekúcie podal v zákonnej lehote odvolanie povinný, ktorým namietal vysokú výšku trov exekúcie. Odvolací súd preskúmal vec z hľadiska ustanovenia § 218 ods. 1 zákona NZ ČSSR č. 99/1963 Zb. Občiansky súdny poriadok v znení neskorších predpisov (ďalej len „O.s.p.“), t.j. bez skúmania vecnej stránky rozhodnutia, bez nariadenia pojednávania podľa ustanovenia § 214 ods. 2 O.s.p. a dospel k záveru, že odvolanie je podané neoprávnenou osobou. Podľa ust. § 201 prvá veta O.s.p. účastník môže napadnúť rozhodnutie súdu prvého stupňa odvolaním, pokiaľ to zákon nevylučuje. Podľa ust. § 218 ods. 1 písm. b) O.s.p. odvolací súd odmietne odvolanie, ktoré bolo podané niekým, kto na odvolanie nie je oprávnený. Účastník konania je teda vo všeobecnosti oprávnený na podanie odvolania, nakoľko ide o jedno z jeho základných práv v občianskom súdnom konaní a je to jeden z prostriedkov právnej istoty. Nie každý z účastníkov konania však môže podať odvolanie proti rozhodnutiu súdu prvého stupňa. Prípustnosť odvolania má nielen objektívnu stránku, ale aj subjektívnu. Stránka objektívna vymedzená ustanovením § 202 O.s.p. určujúcim podmienky prípustnosti odvolania zohľadňuje iba vecný aspekt tohto opravného prostriedku, t.j. či smeruje proti rozhodnutiu vykazujúcemu zákonné znaky rozhodnutia, pri ktorom je odvolanie prípustné. Subjektívna stránka prípustnosti odvolania naopak zohľadňuje jeho osobný aspekt, t.j. či je u konkrétneho odvolateľa daný dôvod na podanie tohto opravného prostriedku. Taký dôvod spočíva v ujme dopadajúcej na pomery odvolateľa, ktorá bola spôsobená negatívnym dotknutím jeho procesných práv rozhodnutím súdu prvého stupňa. Vo všeobecnosti posúdenie subjektívnej prípustnosti odvolania predchádza posúdeniu jeho objektívnej prípustnosti. V danom prípade bolo preto rozhodujúce posúdenie otázky, či odvolanie povinného proti uzneseniu súdu prvého stupňa, ktorým súd uložil oprávnenému povinnosť uhradiť exekútorovi trovy exekúcie, bolo prípustné subjektívne. Odvolací súd mal za to, že uvedeným nie je povinnému spôsobená žiadna ujma na jeho procesných právach. Vychádzajúc zo znenia citovaných zákonných ustanovení odvolací súd dospel k záveru, že povinný nie je osobou oprávnenou na podanie odvolania proti uzneseniu súdu prvého stupňa o uložení povinnosti oprávnenému platiť trovy exekúcie, a preto v súlade s § 218 ods. 1 písm. b) O.s.p. rozhodol tak, ako je uvedené vo výroku tohto uznesenia. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1207235550.1 (dáta aktuálne k 15. 11. 2026). Záväzné je znenie zverejnené súdom.




